  Туспуктэм: Константин Вознесенских Анжелика Тихонова корреспондент 26-тӥ куартолэзе Ижкарысь 60 номеро школаын 2-8 классъёсын дышетскисьёслы удмурт кылъя улосвылкуспо олимпиадалы йылпумъянъёс лэсьтӥзы. Ужрад дистант амалэн ортчиз. Отчы Удмуртиысь 12 ёросъёсысь, Татарстанысь ньыль ёросъёсысь но Башкортостанысь одӥг ёросысь 100 пиналъёс пыриськизы. Со сярысь ивортодэтъя «Удмуртия» агентстволэн корреспондентэзлы 60 номеро школаысь удмурт кылъя но литературая дышетӥсь, олимпидаез одӥгез радъясь Елена Ямщикова вераз. Кар олимпиадаез дистант амалэн нырысьсэ 2021-тӥ арын ортчытӥзы. Сыӵе воштӥськон коронавирусъя сюбегатонъёсын сэрен пыртоно луизы. Но со умоен но берытскиз – ужрад улосвылкуспо инлык басьтӥз. Отчы нырысьсэ Удмуртиысь пӧртэм ёросъёсысь но Татарстанысь пиналъёс пыриськизы.  Елена Ямщиковалэн кылъёсызъя, дистант амалэн олимпиадаез ортчытыны капчи ик ӧй вал, радъясьёслы трос дасяськоно луиз. « Милемлы, предметно-методической ӧрилы, кытчы пыро Ижкарысь куать дышетӥсьёс, нырысь асьмелы кулэ вал дышетскыны. Кыӵе ке но платформа вылын заданиос, ужъёс тунсыкоесь кылдытон бордын ужаны. Ми дышетским, ог-огмес дышетӥм, обучающий роликъёс учким но Google Дискын кылем арын тӥни озьы ужъёс лэсьтӥм » Елена Ямщикова, Ижкарысь 60 номеро школаысь удмурт кылъя но литературая дышетӥсь Кылем арын тыршемзылы луыса, туэ ужзы капчиенгес сётӥськиз ини, уго ваньзэ эскеризы, чаклазы. « Ми ужъёсты малпакумы ӧм люке удмурт кылэз ляб тодӥсь, удмурт кылэз тодӥсьтэм но удмурт кылэз умой тодӥсь нылпиослы шуыса. Котькудӥз нылпи, карын-а со, гуртын-а дышетэ, со быгатэ вал гожтыны та удмурт олимпиадаез. Урок чотын одно ик дышетэм но кулэ ӧй вал, сыӵе куронмы ӧй вал. Кылсярысь, семьяязы верасько, нылпи удмурт сямен вала, мылкыдыз солэн вань ке, со быгатэ пыриськыны олимпиадае » Елена Ямщикова, Ижкарысь 60 номеро школаысь удмурт кылъя но литературая дышетӥсь Пиналъёслы лексической, грамматической заданиос дасязы. Творческой уж сётӥзы, кытын соос кыӵе ке югдур яке суредасьлэн ужез сярысь мылкыдзэс, малпанзэс гожтыны кулэ вал. Интерактивной ужъёс малпазы, кылсярысь, ребусъёс яке йыртӥянъёс. Со сяна, текстэн ужанэз пыртӥзы. Берпуметӥез пиналъёслы капчиен ӧз сётӥськы. Сыӵе малпанэ йылпумъясь ужрадын пиналъёсын, дышетӥсьёсын кенешыса вуизы ини. Дышетӥсьёслэн чакламзыя, гаджетъёсы «выем» туала пиналъёс, удмурт кылэз лад-лад тодӥсьёсыз но, лыдӟемзылы анализ лэсьтыны шугъясько вылэм. « Соин ик 100 процентлы лэсьтэмын ӧвӧл ужъёс. Юаськыса нылпиослэсь но дышетӥсьёссылэсь, туж капчи олимпиада огзы но ӧз шуэ. Баллъёсъя но сое адӟыны луэ. Туж умой ужъёс вал, но быдэсак, кин ваньзэ лэсьтӥз, одӥг-кык нылпи гинэ » Елена Ямщикова, Ижкарысь 60 номеро школаысь удмурт кылъя но литературая дышетӥсь Елена Ямщикова пусъе, азьланяз аудио- но видеофайлъёсын ужъёс ватсаны но мылкыдзы вань. Но али соосты ӧз на пыртэ, уго пӧртэм интыосын интернетсы пӧртэм сямен кутэ. Соин ик туэ соос борды ӧз на басьтӥське. Ижкарысь 60 номеро школае йылпумъянъёс лэсьтон ужрадэ вань пыриськисьёсты ӧтизы. Отчы нылпиос, анай-атайёссы, дышетӥсьёссы люкаськизы – оглом 100-лэсь ятыр адями. Пыриськисьёсты таукаронъёсын но вормисьёсты дипломъёсын, кузьымъёсын пусъем сяна, нылпиосты зоопарке нуллӥзы но пичияк концерт возьматӥзы. Нырысетӥ интыосты басьтӥзы: 2-тӥ классъёс пӧлын – Балезино ёросысь Пӧбъя школаысь Эмилия Князева (дышетӥсез Люция Корепанова); 3-тӥ классъёс пӧлын – Ижкарысь 55 номеро школаысь Екатерина Главатских (дышетӥсез Элла Дударева) но Можга ёросысь Пазял школаысь Кира Чувашова (дышетӥсез Вероника Скругина); 4-тӥ классъёс пӧлын – Татарстанысь Кукмор ёросысь Ошторма-Юмья школаысь Константин Мухаметдинов (дышетӥсез Ольга Ромазанова); 5-тӥ классъёс пӧлын – Пичи Пурга ёросысь Иваново-Самарск школаысь Григорий Коровин (дышетӥсез Ирина Коротаева); 6-тӥ классъёс пӧлын – Пичи Пурга ёросысь Вуж Мӧнья школаысь Мария Харлампьева (дышетӥсез Екатерина Гагарина); 7-тӥ классъёс пӧлын – Кез ёросысь Пужмезь школаысь Таисия Тихонова (дышетӥсез Светлана Тихонова); 8-тӥ классъёс пӧлын – Балезино ёросысь Исак школаысь Ксения Плетинёва (дышетӥсез Татьяна Захарова). Пусъём, Ижкарысь 60 номеро школаын удмурт кылъя олимпиадаез 2010-тӥ арысен радъяло ини. Нырысь ик 2-4 классъёсын дышетскисьёслы шуыса ортчытъязы. Собере пӧлазы 5-тӥ классын дышетскисьёсты ватсазы. Нош бӧрысь 6-тӥ, 7-тӥ, 8-тӥ классъёсты кутылӥзы. Озьы, та дырлы олимпиада 2-8 классъёсын дышетскисьёслы шуыса ортче. Нош 9-11 классъёс понна удмурт кылъя но литературая олимпиадаез дышетонъя министерство радъя. « Преемственность мед луоз шуыса, дугдӥмы 2-8 классъёс вылэ. Нырысетӥ классъёс туж пичиесь али, соин ик 2-тӥ классысен кутским. Нырысь со Ижкарысь нылпиослы ортчытъяськиз. Мылкыдзыя пӧртэм аръёсы пӧртэм школаос но пыриськыны быгато вал. Дэри ёросысь пыриськылӥзы » Елена Ямщикова, Ижкарысь 60 номеро школаысь удмурт кылъя но литературая дышетӥсь Нялтас вераса, Ижкарысь 60 номеро школаын удмурт кылэз но литератураез дышетонлы бадӟым саклык висъяло. Со понна кивалтӥсьсы Людмила Кунаева но дурбасьтэ. Удмурт кылэз факультатив чотын 4-тӥ, 6-тӥ, 7-тӥ, 8-тӥ классъёсысь куд-ог пиналъёс дышето. Нош 2021-2022 дышетскон арын витетӥ этнокультурной класс но усьтӥзы. Отчы 21 пиналъёсты анай-атайёссы гожтӥзы. Соос ваньзы удмурт кылэн тодматско. Со сяна, удмурт эктонъёсты, удмурт кырӟанъёсты, шаертодонэз, музей ужез дышето. Тодэ вайытом, Ижкарын Кузебай Герд нимо йӧскалык гимназиын нырысьсэ удмурт гожъясьёслэсь чуръёссэс вольыт лыдӟонъя «Удмуртилэн улэп классикаез» («Живая классика Удмуртии») вожвылъяськон ортчытӥзы. Тегъёс: удмурткыл нылпиос удмуртъёс Дышетон Удмуртия Ижкар  